Ich was vor ir
ICh was vor ir·
das ich wol min iamer ir geklaget solde han·
min sendú gir·
wart so gros das si mich dar nit reden wolde· lan·
wan si was so rechte wunnenklich getan·
das ich nicht mochte vor liebe in minen sinnen bestan·
wan swenne ein man·
wirt ze rechte fro·
son enweis er noch inkan·
recht also·
irgieng mir senden leider vor ir do·

Das herze min·
wart so rechte muͤde von gidanken in der stunt·
e sender pin
mich gar vberstritte da was froͤide mir wol kunt·
sendú noch gieng mir zeherzen in den grunt·
do dachte ich owe lieblich gestellet so roter munt·
do ward ich wunt·
von sendem iamer gros·
mich bant der minne bunt·
minne schos·
mich dc ich minen sin so gar verlos·

Owe dc ich·
ir nit machte giklagin· min vil langes vngemach·
ir wunne mich·
tet so gar verzagen· wan ich si so schoͤne sach·
ich dachte mir so rechte nahe senlich ach·
da mir so gar min sprache· in minem herzen do brach·
ich wart so swach·
von ir wunnen fin·
das ich dachte
herze lach
froͤide din·
das wart ǒch leider mir do balde schin·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse